ኢትዮጵያና አውሮፓ ያላቸውን ሁሉን አቀፍ ትብብር ሊያጠናክሩ ነው
¬- ኢትዮጵያና አውሮፓ ያላቸውን ሁሉን አቀፍ ትብብር አጠናክረው ለመቀጠል ፍላጎት እንዳላቸው አስታወቁ፡፡ጠቅላይ ሚኒስትር ኃያለማሪያም ደሳለኝ በኢትዮጵያ ከሚገኙ የአውሮፓ ህብረት አምባሳደሮች ጋር  በጽህፈት ቤታቸው ተወያይተዋል፡፡የኢትዮጵያና የአውሮፓ ህብረት ግንኙነት ከጊዜ ወደ ጊዜ በኢንቨስትመንት ፣በንግድና በተለያዩ የጋራ ጥቅሞች በሚያረጋግጡ ጉዳዮች ላይ እየተጠናከረ ይገኛል፡፡በኮተኑ በተፈረመው ስምምነት አንቀጽ 8 መሰረት የአውሮፓ ህብረት ከአፍሪካና እስያ ፓስፊክ ሀገራት ጋር በተወካዮቹ አማካኝነት በየዓመቱ በተለያዩ ጉዳዮች ላይ ውይይቶችን ያደርጋል፡፡የአሁኑም ውይይት በዋናነት በዴሞክራሲ ስርዓት ግንባታ ፣በኢንቨስትመንት ፣በንግድና በአካቢያዊ ጉዳዮች ላይ ያተኮረ ነው፡፡በኢትዮጵያ እየተመዘገበ ያለው የኢኮኖሚ እድገት ፈጣን ተከታታይና የህዝብን ተጠቃሚነት መሰረት ያደረገ በመሆኑ የአውሮፓ ህብረት ድጋፉን ለማጠናከር የሚያስችለው መሆኑን አምባሳደሮቹ በውይይቱ ላይ ገልፀዋል፡፡በዲሞክራሲ ስርዓት ግንባታ በተለይ በኢትዮጵያ የተዘጋጀው ብሄራዊ የሰብአዊ መብት የድርጊት መርሐ ግብርን ያደነቁት አምባሳደሮቹ ከአፈፃፀሙ ጋር በተያያዘም ድጋፍ ለማድረግ መዘጋጀታቸውን ገልፀዋል፡፡በመጪው ዓመት የሚካሄደው ምርጫም ይበልጥ ዲሞክራሲያዊ እንዲሆን መንግስት እያከናወናቸው ያሉ ተግባራትን በተመለከተም ከአምባሳደሮቹ ለተነሱ ጥያቄዎች ጠቅላይ ሚኒስትር ኃያለማሪያም ማብራሪያ ሰጥተዋል፡፡መንግስት ሂደቱን ነፃ ፣ግልፅ ፣ተአማኒና ዴሞክራሲያዊ ለማድረግ ከፍተኛ ስራን እየሰራ መሆኑን ጠቅላይ ሚኒስትሩ ገልፀዋል፡፡የሀገሪቱ ገዢው ፓርቲው ህገ-መንግስቱን አክብረው ከሚንቀሳቀሱ የፖለቲካ ፓርቲዎች ጋር ለመስራት ዝግጁ መሆኑና እየሰራም እንደሚገኝ ጠቅላይ ሚኒስትሩ አስረድተዋል፡፡ህጋዊና ህገወጥ መንገድን እያጣቀሱ የሚንቀሳቀሱ የፖለቲካ ፓርቲዎች ግን አካሄዳቸው ተቀባይነት የሌለው መሆኑን አረጋግጠዋል፡፡ሌላው የውይይታቸው አጀንዳ ደግሞ በአካባቢያዊ ጉዳይ ላይ ያተኮረ  ነው፡፡በዚህም አማባሳደሮቹ ኢትዮጵያ ለጎረቤት ሀገራት ሰላምና መረጋጋት እያደረገች ያለችው አስተዋጽኦ በህብረቱ ምስጋና የሚቸረው መሆኑን ተናግረዋል፡፡በተለይ በሱዳንና በደቡብ ሱዳን እንዲሁም በሶማሊያ ዘላቂ ሰላም በማረጋገጥ ረገድ ኢትዮጵያ እየተጫወተች ያለው ሚና የክፍለ አህጉራዊ ትብብር ተምሳሌት መሆኗን ጠቅሰዋል፡፡ይህን ጥረቷን ለመደገፍም የህብረቱ አባል ሀገራት ከኢትዮጵያ መንግስት ጎን እንደሚሰለፍ አረጋግጠዋል፡፡በኤርትራ ያለው ያልተረጋጋ ስርአት እንዳሳሰባቸው የተነገሩት አምባሰደሮቹ በቀጠናው ሌለ አደጋ እንዳያስከትል ለመከላከል ኢትዮጵያ ጥረት እንድታደርግ ጠይቀዋል፡፡የአውሮፓ ህብረት አምባሳደሮች ተወካይ ቼንትል ሄብሪች ከውይይቱ በሃላ እንደተናገሩት ከጠቅላይ ሚኒስትር ኃያለማሪያም ደሳለኝ ጋር ያደረጉት ውይይት ውጤታማ ነው ብለዋል፡፡የኢትዮጵያ የውጭ ንግድ ቀዳሚ መዳረሻ የሆነው ህብረቱ ለሀገሪቱ የተለያዩ ድጋፎችን በማድረግ ላይ ይገኛል፡፡